“ฟินันเซีย” เชียร์ซื้อ GLOCON ผลงาน Q2 พลิกกำไร ดันปี 64 เทิร์นอะราวด์
“บล.ฟินันเซีย” เชียร์ซื้อ GLOCON ราคาเป้าหมาย 25 บาท มองผลงาน Q2 พลิกกำไร 10 ลบ. และเป็นจุดเริ่มต้นของแนวโน้มกำไรขาขึ้น ดันปี 64 เทิร์นอะราวด์
30 ก.ค. 2564

บริษัทหลักทรัพย์ ฟินันเซีย ไซรัส ระบุในบทวิเคราะห์ ประเมินเกี่ยวกับ บริษัท โกลบอล คอนซูเมอร์ จำกัด (มหาชน) หรือ GLOCON โดยคาดไตรมาส 2/64 พลิกมีกำไร และมองเป็นจุดเริ่มต้นของแนวโน้มกำไรขาขึ้น ระยะสั้นคาดไตรมาส 2/64 พลิกมีกำไรราว 10 ล้านบาท จากขาดทุน -7 ล้านบาทในไตรมาส 1/64 และ -9.7 ล้านบาทในไตรมาส 2/64 ถือเป็นการพลิกมีกำไรรายไตรมาสเป็นตัวเลขสองหลักได้ครั้งแรกใน รอบ 9 ปี นับตั้งแต่ไตรมาส 3/55
โดยหลักมาจากการฟื้นตัวของรายได้ส่วนหนึ่งมองว่าได้อานิสงส์จาก Work/Study from home รวมถึงอาหารกล่อง EZYGO เป็นสินค้าที่ขายดีใน Delivery ของ 7-11 กอปรกับลูกค้ามีการเร่งซื้อสินค้ากลุ่ม Frozen Foods เพื่อทำอาหารทานเองที่บ้าน และไม่มีค่าใช้จ่ายค่าปรับจาก กลต.เหมือนในไตรมาส 1/64 อีก
ด้านแนวโน้มกำไรฟื้นตัวต่อเนื่องในช่วงครึ่งหลังของปีนี้จากหลายปัจจัยบวกที่ยังดีต่อ จึงคาดปี 2564 พลิกมีกำไรราว 42 ล้านบาท จากขาดทุน -59 ล้านบาท ในปี 2563 และคาดกำไรปกติปี 2565-66 จะเร่งตัวขึ้นมาอยู่ที่ 146 ล้านบาท (โต 3 เท่าตัว) และ 165 ล้านบาท (+12.8% จากปีก่อน) คาดมีอัตราการเติบโตของกำไรใน 3 ปีข้างหน้า 64% CAGR
พร้อมกันนี้ ประเมินราคาเป้าหมายปี 2565 ของ GLOCON เท่ากับ 1.5 บาท โดยอิง PE ที่ 25 เท่า เทียบเคียงกับค่าเฉลี่ยของบริษัทที่อยู่ในกลุ่มอาหาร และมีลักษณะสินค้าหรือ กลุ่มลูกค้าใกล้เคียงกับบริษัท อาทิ CPF, RBF, NRF, TKN, XO และ TACC (มี 7-11 เป็นลูกค้าหลักเหมือนกัน)
ทั้งนี้บริษัทมีเป้าหมายล้างขาดทุนสะสม และต้องการกลับมาจ่ายปันผลได้อีกครั้งในปี 2565 ภายใต้ประมาณการกำไรพบว่าลำพังกำไรฟื้นตัวในปี 2565-66 ยังไม่เพียงพอที่จะล้างขาดทุนสะสมได้ ดังนั้นจึงมีความเป็นไปได้ที่บริษัทอาจต้องอาศัยวิธีการทางบัญชี จึงเป็นประเด็นที่ต้องติดตามต่อไป